پاکستان کښي کاروباري سازشي نظريې
په پاکستان کښې دا اول ځل نه دې چې په مارکيټ کښې سازشي نظريې خورې شوي. ددې وړاندې هم د ډيرو مصنوعاتو خلاف داسې نظريې خورې شوي او په خلکو کښې داسې تأثر پېدا کړی ‍شوی دی چې د ملک او مسلمانانو خلاف سازش روان دی
محمد اکرام: پاکستان کښې د سياسي سازشي نظريو په تود بازار کښې کاروباري سازشي نظريې هم گرځي راگرځي. د کاروبار په ميدان کښې اکثره کمپنۍ د سيال کمپنو جوړ سامانونو پر ضد په مارکيټ کښې سازشي نظريې خوروي او په زياتره وختونو کښې په غليمو کمپنو تور اولگوي چې د هغه يا دغه کمپنۍ مالکان غېر مسلمه دي. ددې وروستی مثال په مارکېټ کښې د موبائل ټېلي فونونو يوه کمپنۍ (QMobile) کيو موبائل پر ضد خوره شوې سازشي نظريه ده. ددغه موبائل کمپنۍ ارزان بيعه او د نوؤ عصري خاصيتونو ډک موبائل سيټونوپه مارکيټ کښي موجود نورو کمپنو لپاره مقابله گرانه کړې. په ځائې ددې چې د کمپنۍ مقابله اوشي نو کاروباري مخالفينو ئې د کمپنۍ پر ضد سازشي کمپائن شروع کړو. دغه کمپائن په موبائل پېغامونو او وېب پاڼو خلکو ته وائي چې د کيو موبائل کمپنۍ مالکان قاديانان دي. پاکستان کښې قاديانان اقليتي ډله ده او د هيواد آئين په ٧٠مه لسيزه کښي غېر مسلمه گرځولې وه. په کمپائن کښې وئيل کيږي چې ددغه کمپنۍ په موبائيل سيټونو کښي د الله او پيغمبر اسلام حضرت محمد نوم نه شي ليکل کيدی. وروستو دغه کمپنۍ په خلکو کښي خور شوي غلط تأثر ختمولو لپاره يو کمپائن اوچلوؤ چي پکښې د کمپنئ پر ضد لگيدلي تورونه بي بنياده اوگرزول شو او د ځنې لفظونو په صحيح توگه نه ليکل کېدل ئې د سافټ وئېر يو تېکنيکي مسله اوبلله. دغه کمپنۍ اوس په خپلو موبائل سيټونو کښي د پينځه وخته نمونځونو لپاره د وړاندي نه اذانونه هم ورکړي چي اخستونکې پکښی وروستو د خپلي مرضۍ مطابق بدلون کولی شې. په پاکستان کښې دا اول ځل نه دې چې په مارکيټ کښې سازشي نظريې خورې شوي. ددې وړاندې هم د ډيرو مصنوعاتو خلاف داسې نظريې خورې شوي او په خلکو کښې داسې تأثر پېدا کړی شوی دی چې د ملک او مسلمانانو خلاف سازش روان دی. پيپسي، کوکاکولا،شیزان، د نېسلی کمپنۍ د پيو مصنوعاتو او يو شمېر نورونړيوالو کمپنو خلاف ځنې مخصوص خلکو يا ډلو د خپلو سامانونو د خرڅ لپاره هم دغه شان سازشي نظريې په تېرو وختونو کښې خورې کړي دي او د هغې په مقابله کښې ئې خپل متبادل مصنوعات بازار ته راويستي دي خو د خراب معيار له وجې دغه مصنوعات د ډېر وخت پورې په مارکېټ کښې مقبول نه دي پاتې شوي. د حېرانتيا خبره دا ده چې ددې مصنوعاتو نه علاوه ډير نور څيزونه هم بهرنۍ نړيوالې کمپنۍ جوړوي چې سازشي نظريې جوړوونکي خلک پرې چپ خوله دي. لکه د مثال په توگه زياتره گاډي، مسافري جهازونه، اېف-١٦ او ميراج جنگي جهازونه، کمپيوټرې او دغه شان بی شمېره څيزونه په غربي ملکونو کښې او يا نړيوالې کمپنۍ جوړوي خو په هغې باندې نه کوم اواز پورته کيږي او نه دا وئيل کيږې چې دا د مسلمانانو خلاف يو سازش دی بلکه په زياتره وختونو کښې ئې دغه څيزونه د هېواد د دفاع سره تړلي هم وي.